ÚRAD VLÁDY SLOVENSKEJ REPUBLIKY
	     Sekcia vládnej legislatívy

						                      	Na rokovanie vlády
									7. augusta 2002
									K materiálu č. 5376/2002
									K bodu č. 2

S T A N O V I S K O

k návrhu legislatívneho zámeru Občianskeho zákonníka- nové znenie

I

 	Návrh legislatívneho zámeru predkladá na rokovanie vlády minister spravodlivosti J.Čarnogurský v novom znení, po jeho predchádzajúcom prerokovaní v Legislatívnej rade vlády SR.

	Účelom legislatívneho zámeru je pripraviť podklad  na vypracovanie  návrhu nového Občianskeho zákonníka, ako kodifikácie súkromného hmotného práva Slovenskej republiky.

	Návrh legislatívneho zámeru bol predmetom medzirezortného pripomienkového konania; z pripojeného  vyhodnotenia vyplýva, že viaceré pripomienky neboli akceptované s odôvodnením, že budú zohľadnené pri príprave  návrhu Občianskeho zákonníka.

	Schválenie legislatívneho zámeru nebude mať  dopad na štátny rozpočet.

II

 	Predpokladané zásadné zmeny v systematike, ako aj v obsahu nového Občianskeho zákonníka  sa týkajú najmä

-	zaradenia rodinného práva do Občianskeho zákonníka,

-	odstránenia dualizmu právnej úpravy zmlúv,

-	zakotvenia predmetov duševného vlastníctva do súkromnoprávnych            vzťahov,

-	úpravy inštitútu zákonného majetkového spoločenstva manželov a               manželskej zmluvy,

-	úpravy  zmlúv, typických pre súkromné právo, napr. sponzorská zmluva,  lízingová zmluva, spotrebiteľská zmluva,

-	ujednotenia  právnej úpravy záväzkového práva,

-	zefektívnenia zabezpečovacích prostriedkov, najmä  záložného práva,

-	posilnenia testovacieho odkazu v dedičskom práve,

-	úpravy pridruženého podielového spoluvlastníctva,

     -   zakotvenia zásady superficies solo cedit (nerozlučnosť stavby a pozemku).

III

	Legislatívna  rada vlády SR prerokovala predložený návrh na svojom  rokovaní dňa 18. júna 2002. 

Legislatívna rada odporučila predložiť na rokovanie vlády nové znenie návrhu, po zapracovaní a zohľadnení jej pripomienok a odporúčaní; zaujala však  stanovisko, že ide o materiál otvorený, s tým, že   predkladateľ  niektoré námety a odporúčania zváži až pri vypracovaní návrhu zákona, hlavne pokiaľ ide o šírku problematiky a mieru kodifikácie, ako aj niektoré konkrétne úpravy vyžadujúce precízne rozpracovanie, tak, aby miera jeho obsahu  bola daná pragmatickosťou a použiteľnosťou .    

Legislatívna rada odporučila ďalej  predkladateľovi pri príprave návrhu Občianskeho zákonníka úzko spolupracovať s tými rezortami, ktoré vstupujú do občianskoprávnych vzťahov napr. na úseku katastra, rodinného práva, združovania a pod.

 Legislatívna rada osobitne posudzovala najmä tieto otázky:

-	do akej miery je potrebná integrácia súkromného práva a do akej miery je  vhodné ponechať zákonné právne úpravy mimo rámca Občianskeho zákonníka, t.j. aké sú kvalitatívne a kvantitatívne kritéria na šírku predpokladanej rekodifikácie,

     -    zadefinovanie deliteľnosti veci, úprava spoluvlastníckych vzťahov,

-	vhodnosť úpravy zdravotníckych služieb, úprava registrácie súhlasu na  odber  ľudských orgánov,

-  doriešenie otázky postavenia Katastra ,najmä kompetenčne nedoriešené  otázky, ( napr. preskúmavanie otázky vlastníctva pri vklade) , i vo vzťahu k judikatúre Najvyššieho súdu,

-    úprava  verejného vlastníctva vo vzťahu k subjektu tohto práva,

- vymožiteľnosť práva na výživné, zvážiť úpravu sadzobníka                minimálneho výživného ( automatická vymožiteľnosť),

-   ďalšie legislatívnotechnické úpravy, ako aj úpravy spresňujúce obsah niektorých ustanovení.

IV

		Sekcia vládnej legislatívy Úradu vlády SR konštatuje, že v predloženom znení sú zapracované všetky akceptované pripomienky  zo stanoviska Sekretariátu legislatívnej rady(11 pripomienok); konkrétne pripomienky    členov  legislatívnej rady  budú, tak ako  na rokovaní legislatívnej rady osvedčil predkladateľ, zohľadnené pri príprave návrhu Občianskeho zákonníka.
		Sekcia  vládnej legislatívy Úradu vlády SR odporúča  návrh legislatívneho   zámeru Občianskeho zákonníka v predloženom  znení  s c h v á l i ť.

     V Bratislave 22. júla 2002
     Vypracovala: A. Hyžová

 			                      			            Štefan  G r m a n 
      generálny riaditeľ sekcie 
                                                                                            vládnej legislatívy